Reformimi i policisë në qytetin Ferguson
Pas vrasjeve të afrikano-amerikanëve dy vjet më parë, departamenti i policisë në Ferguson ishte akuzuar për diskriminim
Vrasjet e dy afrikano-amerikanëve nga policia javën e kaluar në Baton Rouge të Luizianës dhe në Falcon Heights të Minesotas kanë rikthyer vëmendjen tek proçedurat e policisë në mbarë vendin. Dy vite më parë, protestat tronditën qytetin Ferguson të Mizurit, pas vrasjes së një afrikano-amerikani të paarmatosur nga një polic i bardhë. Rreth dy vjet më pas, komuniteti në Ferguson ende po përpiqet të shërojë plagët dhe të zgjidhë problemet e trashëguara prej kohësh. Protestat masive pas vrasjes së dy afrikano-amerikanëve nga policia ngjasojnë me demonstratat që shpërthyen ndaj policisë dy vjet më parë në qytetin Ferguson të Mizurit. Dhuna filloi pasi oficeri Darren Wilson i policisë së qytetit Ferguson, qëlloi për vdekje të paarmatosurin Michael Brown pas një konfrontimi në rrugë. Trazirat u shtuan pasi oficeri i policisë nuk u akuzua penalisht. E jëma e Michael Brown ende nuk mundet t’i pranojë veprimet e policit. Ngjarja ushqeu krijimin e lëvizjes “Black Lives Matter”, si dhe një debat mbarëkombëtar për brutalitetin e policisë dhe reformimin e sistemit të drejtësisë. Zbuloi gjithashtu vite të tëra veprimesh të parregullta të policisë. Një hetim federal zbuloi se Departamenti i Policisë së Fergusonit, me përgjithësisht policë të bardhë, kishte ushtruar rregullisht dallime raciale dhe përdorim të tepruar të forcës. Zoti Seewood është menaxher i qytetit. Tashmë aty ka një shef policie afrikano-amerikan, si dhe kritere të reja për trajnimin e oficerëve. Shumë njerëz në komunitet janë skeptikë. Të gjithë bien dakord se do të duhet kohë për reformimin e Departamentit të Policisë së Fergusonit. Afrikano-amerikanët e këtushëm thonë se reformimi fillon duke i shërbyer komunitetit me respekt dhe paanshmëri.